UDTALELSE FRA KOMMISSIONEN

af 30.11.2011

om den uafhængige ekspertevaluering af EIT

Baggrund

1. Det Europæiske Institut for Innovation og Teknologi (i det følgende benævnt "EIT") blev oprettet den 11. marts 2008 ved Europa-Parlamentets og Rådets forordning (EF) nr. 294/2008[1] (i det følgende benævnt "forordningen").

2. I overensstemmelse med artikel 16, stk. 2, i EIT-forordningen forestår Kommissionen en evaluering af EIT. Denne baseres på en uafhængig ekstern evaluering og omfatter en undersøgelse af, hvordan EIT udfører sine opgaver.

3. Den eksterne evaluering af EIT blev afsluttet den 31. maj 2011 af ECORYS.

4. Kommissionen fremsender i overensstemmelse med artikel 16, stk. 3, i EIT-forordningen resultaterne af evalueringen sammen med sin egen udtalelse og, hvor det er relevant, eventuelle forslag til ændring af denne forordning til Europa-Parlamentet, Rådet, Det Europæiske Økonomiske og Sociale Udvalg og Regionsudvalget.

Bemærkninger

5. Kommissionen anerkender resultaterne af den uafhængige ekspertevaluering af EIT.

6. Kommissionen tilslutter sig følgende henstillinger i den uafhængige ekspertevaluering og anmoder EIT om at gennemføre dem:

? EIT bør fortsætte i sin nuværende udformning inden for den næste flerårige finansieringsramme. Den fremgangsmåde har vist et stærkt potentiale. EIT bør udvides gradvist og fortsat have fokus på at styrke eksisterende ekspertisecentre.

? Med henblik på udvælgelse og udpegelse af nye VIF'er bør EIT bør klart og præcist gøre rede for, hvad instituttet forventer, og hvilke forpligtelser og ansvarsområder, fremtidige VIF'er tillægges. . Inden indkaldelsen med henblik på udvælgelse og udpegelse af nye VIF'er offentliggøres, bør EIT offentligt bekendtgøre de overordnede emner af interesse, således at konsortier har mulighed for at udvikle deres planer.

? EIT's fokus for perioden 2011-2014 bør være på konsolidering og levering. Instituttet bør indføre robuste procedurer, der er udviklet gennem en fælles læringsproces med de eksisterende VIF'er. EIT bør i samarbejde med Europa-Kommissionen og de eksisterende VIF'er fortsætte med at videreudvikle de forenklede procedurer for EIT's drift inden for Horisont 2020, rammeprogrammet for forskning og innovation.

? EIT bør sammen med VIF'erne og i samarbejde med Kommissionen etablere robuste overvågningsprocedurer. Hertil hører måling af EIT's resultater i forhold til dets egne målsætninger. Fokus bør være på udvikling af en resultatbaseret strategi. En prioritet her og nu er at bruge resultaterne af en sådan overvågningsprocedure til vurdering af VIF'ernes resultater hver for sig og af EIT som helhed.

? EIT bør vedtage en kultur, der har åbenhed og eksternt engagement som mål, således at instituttet kan udvikle sig og drage lære af praksis. Det bør hente bistand fra udenlandske eksperter til udvikling af nye modeller for entreprenørskab, innovation og uddannelse, arbejde aktivt sammen med andre initiativer med tilsvarende mål og overveje, hvordan dets aktiviteter kan være med til at opbygge kapacitet i hele EU.

? Det, EIT har at byde på, bør være præcist defineret, men der bør søges synergi med andre EU-initiativer og -programmer inden for uddannelse, forskning og innovation. Det, at EIT inddrages under Horisont 2020, rammeprogrammet for forskning og innovation, vil bidrage til, at der knyttes tættere bånd til andre EU-forsknings- og -innovationsinitiativer, der søger at fremme fælles dagsordener.

? EIT bør videreformidle de erfaringer, det har gjort sig med anvendelsen af de undtagelser, det har til sin rådighed med hensyn til dets finansielle regler og bestemmelser, der finder anvendelse på dets operationer. Herved bør det trække på de erfaringer, det har gjort sig med udviklingen af de første VIF'er og bør søge at afstemme ønsket om fleksibilitet og en forenklet procedure med behovet for ansvarlighed i forhold til offentlige midler. Dette bør bidrage til den fremtidige udvikling af Horisont 2020, rammeprogrammet for forskning og innovation.

? EIT bør se nærmere på sin kommunikationsstrategi og udviklingen af EIT's brand. EIT bør agere mere proaktivt i forhold til udvikling af sit brand og bør klart identificere de værdier, instituttet står for.

? EIT bør gennemgå de forskellige personaleniveauer, sin ressourceplan og sine procedurer for intern styring med afsæt i den strategimodel, som institutionen har vedtaget. De personalestigninger bør ske gradvist og bør afhænge af, om EIT får tilført flere funktioner.

? EIT bør videreudvikle sin strategiske rolle. Det bør fokusere på, hvordan erfaringerne med driften af VIF'erne kan udmøntes til at opbygge kapacitet til innovation i medlemsstaterne overalt i EU. Der er ikke tale om nogen ressourceintensiv aktivitet, men den bør ligge i forlængelse af det arbejde, der udføres af VIF'erne.

Udfærdiget i Bruxelles, den 30.11.2011.

På Kommissionens vegne

Androulla Vassiliou

Medlem af Kommissionen

[1] EUT L 97 af 9.4.2008, s. 1.